Aleksej Navalnyj

**Aleksej Anatoljevitsj Navalnyj** (1976–2024) var en russisk advokat og opposisjonspolitiker. Han ble regnet som en av de viktigste lederne for den ikke-systemiske opposisjonen i Russland, og gikk ofte ut med direkte kritikk mot president Vladimir Putins regime. Han gjorde seg bemerket som samlingsfigur for motstanden mot korrupsjon og maktmisbruk i landet, og var en av lederne for protestbevegelsen som anklaget de russiske myndighetene for valgfusk etter valget til Statsdumaen i 2011. Navalnyj var en tydelig kritiker av den russiske invasjonen av Ukraina i 2022.

I 2020 ble han sendt til Charité-sykehuset i Berlin for behandling etter symptomer på forgiftning. Tyske, franske og svenske eksperter bekreftet at Navalnyj var angrepet med den militære nervegiften Novitsjok.

Navalnyj ble arrestert 17. januar 2021, samme dag som han vendte tilbake til Russland. Den europeiske menneskerettsdomstolen avsa 17. februar 2021 kjennelse for at han skulle løslates av helbredshensyn. Ifølge domstolen sto hans liv i fare. Han ble 22. mars 2022 dømt til ni års fengsel for økonomiske misligheter, og for å ha fornærmet en dommer. I august 2023 ble han meddelt en dom på 19 års fengsel for ekstremistiske handlinger. Den samlede fengselsstraffen var dermed satt til 28 år. 

I 2021 fikk han Europaparlamentets Sakharovpris for sitt arbeid for demokrati og menneskerettigheter. Putin har selv aldri omtalt Navalnyj ved navn og bare omtalt ham blant annet som «bloggeren».

Den 16. februar 2024 rapporterte det russiske fengselsvesenet at Navalnyj var død, angivelig etter å ha mistet bevisstheten etter en spasertur. Antony Blinken, USAs utenriksminister, kritiserte straks den russiske regjeringen for å forårsaket dødsfallet.

## Bakgrunn og familie
Aleksej Navalny ble født 4. juni 1976 i Butyn (en landsby vest for Moskva) og vokste opp i Obninsk. Han var sønn av en ukrainsk offiser og moren Ljudmila var laboratoriearbeider. Han lærte det ukrainske språket på ferie hos bestemoren utenfor Kyiv. Han var utdannet jurist fra Moskva i 1998.

## Virke
I 2000 engasjerte han seg i partiet Jabloko som hovedsakelig sto for liberal og sosialdemokratisk politikk.

### 2013: Borgermestervalg i Moskva

Han fikk i 2013 den nest største oppslutningen ved valget til borgermester i Moskva.

### 2014: Betinget dom for hvitvasking og svindel
I 2014 fikk Navalnyj en betinget dom (russisk: Условное осуждение) med meldeplikt i en sak hvor det franske parfymekonsernet Yves Rocher anklaget ham for hvitvasking og svindel, noe som Navalnyj mente var politisk motivert. I 2017 bestemte Den europeiske menneskerettsdomstol at dommen var urettferdig. Amnesty International erklærte derfor Navanlyj som samvittighetsfange og anmodet russiske myndigheter å frigi ham. Likevel, den 24. februar 2021 sendte Amnesty International ut en pressemelding hvor de erklærte at Navalnyj ikke lenger var samvittighetsfange.

### 2017–2018: Antikorrupsjonsrapport, presidentvalg
I 2017 offentliggjorde han en rapport der han angrep politisk korrupsjon og kritiserte Vladimir Putin og hans politiske allierte. Dette medførte antikorrupsjonsdemonstrasjoner i flere russiske byer og mer enn  arrestasjoner, blant annet av Navalnyj. Myndighetene hindret ham i å delta i presidentvalget i 2018. 

Han ble kjent gjennom den russiske bloggosfæren og særlig for sine forsøk på å bekjempe korrupsjon. Navalnyj var nominert til Sakharovprisen i 2019.

Navalnyj ble arrestert av russiske myndigheter flere ganger, noe han hevdet var politisk motivert. Han ble arrestert tre ganger i 2018 og 2019 for brudd på Russlands lover for offentlige demonstrasjoner.

### 2019–2020: Forgiftning
Navalnyj hevdet i 2019 at han ble forgiftet da han var fengslet for å ha oppfordret folk til å delta i opposisjonens protester i Moskva.

Den 20. august 2020 ble Navalnyj innlagt på sykehus i Omsk i Sibir etter å ha blitt akutt syk med voldsomme smerter under en flytur fra Tomsk i Sibir til Moskva. Flyet landet derfor i Omsk. Der ble han lagt i kunstig koma. Navalnyjs pressesekretær hevder han ble forgiftet på flyplassen i Tomsk før avgang. Sjefslegen som behandlet Navalnyj, hevdet de ikke fant spor av gift i kroppen hans, men politiet skal ifølge russiske helsemyndigheter ha funnet et kjemisk stoff av «industriell karakter» på hendene og håret hans. 22. august ble han ble han fraktet med ambulansefly til Charité-sykehuset i Berlin for videre behandling.

I forbindelse med behandlingen i Berlin ble prøver sendt til spesiallaboratorier i Frankrike og Sverige for analyse. Disse bekreftet det tyske leger hadde konstatert, nemlig at Navalnyj var forgiftet av en nervegift i novitsjok-gruppen. Navalnyj vendte tilbake fra Tyskland til Russland 17. januar 2021. Han ble da straks arrestert på nytt, og ingen så noe til ham før dagen etter. Den 18. januar 2021 ble han fremstilt for en domstol på en politistasjon. Domstolen varetektsfengslet ham i 30 dager. Kjennelsen ble blant annet begrunnet med at han hadde forbrutt seg mot meldeplikt i en tidligere avsagt dom. Bruddet på meldeplikten skyldtes at han lå i koma sommeren og høsten 2020.

Navalnyj ble nominert til Nobels fredspris i 2021 av Venstres Ola Elvestuen og Høyre-representantene Mathilde Tybring-Gjedde og Peter Christian Frølich.

### 2021: Betinget dom omgjort til ubetinget

Da Navalnyj den 17. januar 2021 vendte tilbake til Russland, ble han umiddelbart varetektsfengslet i 30 dager for brudd på meldeplikten. I en dom avsagt 2. februar 2021 ble en betinget dom fra 2014 omgjort til ubetinget fengsel i tre og et halvt år. Det ble gjort fradrag for 10 måneder som Navalnyj hadde sonet i husarrest. Den gjenværende fengselsstraff ble dermed ca. to år og åtte måneder.

Den europeiske menneskerettsdomstol avsa 17. februar en kjennelse for at Navalnyj måtte løslates umiddelbart. Domstolen vurderte det slik at hans liv sto i fare.

Den 27. februar 2021 skrev det russiske nyhetsbyrået Tass at Navalnyj er overført til et fengsel med såkalt «allment regime», kalt «kolonne nummer to». Det er utenfor byen Pokrov i Vladimir oblast, nordøst for Moskva. I månedsskiftet mars/april innledet han en sultestreik for å få skikkelig helsehjelp, og ble overført til et sykehus. Den 23. april trappet han derfor ned sultestreiken.

### 2022: Dom for økonomiske misligheter
Han ble 22. mars 2022 dømt til fengsel i ni år, under skjerpede vilkår, for økonomiske misligheter, og for fornærmelse av en kvinnelig dommer. Statsadvokaten hadde opprinnelig påstått tretten års fengsel. Med straffen ble Navalnyjs fengslingsvilkår endret. Han fikk fire pakker tilsendt per år og til sammen seks besøk, hvorav tre korte, per år.

I juni 2022 ble han forlagt i en beryktet straffekoloni i Pokrov.

### 2023: Dom for ekstremisme
Den 4. august 2023 ble Navalnyj dømt til ytterligere 19 års fengsel for ekstremistiske handlinger. Den samlede fengselsstraffen kom dermed opp i 28 år. Navalnyj ble i juni 2023 presentert for et bevismateriale på 3828 sider som angivelig viste hvilke forbrytelser han hadde begått mens han satt i fengsel.

I desember ble det klart at Navalyj var flyttet fra Pokrov til straffekoloni nr. 2 *Polarulv,* i Sibir.

## Død
Den 16. februar 2024 rapporterte den russiske fengselsvesenet at Navalnyj var død, angivelig etter å ha mistet bevisstheten etter en spasertur. Ifølge fengselsmyndighetene ble Navalnyj forsøkt gjenopplivet uten resultat. Antony Blinken, USAs utenriksminister, kritiserte straks den russiske regjeringen for å ha forårsaket dødsfallet. President Joe Biden uttalte at president Putin er ansvarlig for dødsfallet. Storbritannias utenriksminister innkalte Russlands ambassadør og uttalte at den britiske regjeringen holder russiske myndigheter ansvarlige. CNNs kommentator skriver at russiske myndigheter åpenbart ikke tok vare på Navalnyj i fangenskap. Utenriksministrene i G7 krevde full redegjørelse for omstendighetene om dødsfallet. Iver B. Neumann tolker dødsfallet som en maktdemonstrasjon fra Putin. Russlands ambassadør til Norge ble kalt inn til utenriksdepartementet i forbindelse med Navalnyjs dødsfall. I april 2024 kom det frem at USAs etterretning mener Putin ikke beordret drap på Navalnyj. 

Etter dødsfallet ble det holdt minnemarkeringer i rundt 30 byer i Russland og politiet anholdt flere hundre personer i forbindelse med disse. Markeringene skjedde blant annet ved at blomster ble lagt ved minnesmerker for ofre for undertrykkelsen i sovjettiden. Blomstene ble fjernet av myndighetene. I flere byer og land i Europa samlet demonstranter seg, blant annet utenfor russiske amassader, etter nyheten om dødsfallet. I Russland har Navalnyjs dødsfall vært lite omtalt og media har begrenset det til notiser.

Navalnyj ble gravlagt 1. mars 2024 på en gravlund i Moskva. Av flere tusen som var møtt opp slapp bare en liten gruppe inn i kirken. Politiet kontrollerte folkmengden. Enken bor utenlands og var ikke til stede ved begravelsen.

Tidlig august 2024 skjedde en stor fangeutveksling mellom Russland og USA samt andre vestlige land. Utvekslingen hadde vært planlagt og forhandlet mange måneder tidligere før Navalnyj døde, og Navalnyj var opprinnelig på listen over fanger som var tenkt løslatt til vesten.

I september 2025 ble det rapportert at laboratorietester hadde avdekket at Navalnyj ble forgiftet før han døde. Britiske myndigheter uttalte i februar 2026 at han ble drept med gift fra pilgiftfrosk.

## Selvbiografi
*Aleksej Navalnyj: *Patriot. En selvbiografi***.** Utgitt på norsk oktober 2024 (Gyldendal), oversatt av av Gunnar Nyquist.

## Dokumentarfilm
En dokumentarfilm om Navalnyjs retur til Russland hadde premiere på Sundance-festivalen i 2022, og ble i mars 2023 tildelt Oscar for beste dokumentarfilm.

## Referanser


## Eksterne lenker
* 
* 
*